Danda is 'n klassieke Afrikaanse kinderverhaal deur Chris Barnard en is vir die eerste keer in 1974 uitgegee. NB uitgewers het egter nou 'n her-uitgawe van die gewilde kinderboek in 2013 gedoen. Nié net is die nuwe uitgawe van Danda egter effens aangepas nie, maar selfs die slot is verander; maar om die skrywer self oor die aangeleentheid aan te haal:
"Oor klassieke jeugverhale wat in 'n heruitgawe "hersien" word met die oog op 'n nuwe generasie lesers ­ (politieke inkorrekthede word uitgehaal en 'ouderwetse­woorde" vervang), sê hy: Dis nie wenslik nie, maar soms nodig, veral in die geval van veral tydspolitiek.
In die geval van Danda het ek die slot verander ­ omdat ek van die begin af nie tevrede was daarmee nie. Vir 'n jeug­verhaal het dit net te veel vrae onbeantwoord gelaat."
voorblad van die eerste uitgawe van 1974
geskryf deur Chris Barnard
Danda maak al maande lank planne vir sy tog op die rivier. Sy vlot is gereed en waterdig, en die spaan werk goed. Maar hy wou nie so skielik vertrek het nie - nie voordat hy alles behoorlik voorberei het en sy diere - veral die nagaap - beter aan die water gewoond gemaak het nie.
Maar sy pa se brief het alles kom omkrap. Sy pa was in die moeilikheid, en as Danda hom wil help, het hy net agt dae tyd om in die hawe te kom.
Dit sal bars gaan, dit weet hy. Sê-nou die somerreëns begin uitsak en die rivier kom af? Sal die vlot hou? En dat hy krokkodille en seekoeie gaan teëkom, is seker.
Maar dis ook goed om weg te kom uit die benouende huisie van sy oom Peet en tante Maria wat niks vir hom omgee nie, hom eintlik net verdra. Hulle gaan natuurlik 'n kabaal opskop as hulle agterkom die bottel met geld is weg. Al is dit eintlik sy geld.
Danda se tog word inderdaad 'n stryd op lewe en dood; dit word 'n toets vir sy kennis van die natuur; en dit word 'n les in mensekennis. Want hy het nie die hele tyd net die hond (Vlooi), die ratel, die nagaap (Sindo) en die kraai (Kiki) as reisgenote nie. Iewers langs die pad daag Sarel Vetvoet op, en daar is ook nog die man met die haelgeweer en sy mooi dogter (Rosina) met die blink vlegsel en sagte stem.
Voorblad van die 2013 uitgawe van DANDA
Die storie is egter herskryf en die slot verskil ook van die oorspronklike 1974 uitgawe van Danda
Kinderverhaal deur die bekroonde Chris Barnard
Chris Barnard se Danda is in 1974 gepubliseer. Verskeie herdrukke en heruitgawes het gevolg. Die derde sagtebanduitgawe is in 2013 deur NB uitgewers heruitgereik.
Die verhaal van Daniël Daneel wat op 15 jaar met sy troeteldiere op 'n vlot klim en 'n rivier aandurf om na sy pa te gaan soek, is so ongekompliseerd en toeganklik soos wat 'n mens van 'n jeug'­verhaal verwag. Maar Danda se reis op 'n soms stormagtige rivier is op meer as een vlak 'n ontdekkingsreis.
Hy leer ken belangrike fasette van die lewe: vriendskap, deursettingsvermoë, mededeelsaamheid, lojaliteit, veggees, om lief te hê en om met deernis en humor na die mensdom te kyk. 'n Bewustheid van geluk of om gelukkig te wees.
Links die voorblad van die eerste uitgawe van 1977
regs is die voorblad van die 2013 uitgawe van Danda op Oudeur
Toe Danda 'n jaar gelede op die vissersdorpie Oudeur aangekom het - na 'n gevaarlike tog op die rivier met sy vlot, sy troeteldiere en sy eksentrieke vriend Vetvoet - het hy gedink al sy probleme is opgelos. Want hy was weer by sy pa, ver van sy peetouers wat nie vir hom omgegee het nie. Hy kon sy pa help om hul boot te betaal, daar was plek vir sy diere, en hy was naby Rosina, die meisie met die donker vlegsels wat pynlik skaam is en hom tog elke Woensdag op die strand ontmoet.
Toe hy die afspraak met die geheimsinnige kruppele nakom, raak Danda dadelik betrokke by die bedrywighede van seerampokkers, van 'n skadu-agtige figuur wat net sowel vriend as vyand kan wees, en van 'n afperser wat geduldig wag op die ondergang van die beste man in die wêreld - Danda se eie pa.